**Левски**

/ Звучи химна/

- Аз съм българче, обичам наште планини зелени.

Българин да се наричам първа радост е за мене.

- И аз се гордея, че съм българче!

- България има много герои, но има един, който се е борил за чиста и свята република.

- Това е Апостолът на свободата Васил Левски.

/Звучи „Къде си, вярна ти любов народна“, влизат останалите деца/

- Ела в полите тучни на Балкана, където ручеят в река тече,

а долината в рози е постлана и виж на Левски родното градче.

В Карлово накрай градчето син очакван се родил.

Бързо раснало момчето, кръстено с любов Васил.

- Гаснели главните бавно под комина,

нощ е но не спяла карловката Гина.

Не приспивна песен тази майка пяла,

нито в робска люлка свиден син люляла.

- Хвърляла тя съчки в бялата жарава

и го клетва клела роб да не остава.

Майчините думи Левски не забравил,

на борба за правда цял народ изправил.

- В тъмното иго, в най-гъстия мрак, българска майка родила юнак.

Той покорил умове и сърца. Готвел за бунт и бащи и деца.

- Вредом бил чакан и с трепет приет, Левски,Апостола,смелия Дякон.

Той на слепеца дарявал очи, златна зора, синева и лъчи.

- Давал на плахия храбро сърце, а на сакатия – здрави ръце.

Слабия вдигал за трудни дела, на окования давал крила.

- Силен и страшен Апостола бил, стария турски султан разгневил.

Рекъл султанът: „Яхнете конете, в ада слезнете, но Левски хванете!“

- Диви потери от черни злодеи спирали пътници: „Левски къде е?“,

нощем го чакали в тъмни гори, по кръстопътища, по канари.

- Чакали, но не могли да дочакат. Шапка невидима носел смелчакът.

Срещали чер изтощен въглищар, срещали турчин, замислен и стар,

просяк, търговец, младеж голобрад, и големец от големия град.

Ала бунтовникът смел, волнокрил, никой на прашния път не открил.

- Само пред българин с честно лице Левски откривал засмяно лице.

Даже и днес от портрета най- нов Левски на честния гледа с любов.

- Кой създаде безброй комитети? Кой въстание готвеше, кой?

Кой бе съден с кокиче в ръцете? Васил Левски бе тоя герой.

- За република чиста и свята, за живот без султан и без цар,

ти умря, но изгря свободата и народът е днес господар.

- И настана туй време чудесно, в слънце греят над нас върхове.

Жив е Левски в легенди и песни и сърцата за подвиг зове.

- Той загина сред лют февруари! Но бе нашето време видял!

И цъфти днес в свободна България туй което бе Левски мечтал!

- От високо ме гледа смело синеокият храбър борец.

И с признателност свеждам аз чело във ръцете с букетче синчец.

Всички: Тоз, който падне в бой за свобода, той не умира!

Васил Левски е синоним на свобода. Силният характер, будният ум, несломимият дух и неизмеримата му смелост са го направили безсмъртен. Левски не е просто личност, а философия и пример, който не бива да се забравя. Той е символ на решителност и любов към родината. “Дела трябват, а не думи.” – послание, което е валидно и в наши дни. Днес сме свободни и от нас зависи каква история ще напишем. Децата са нашето бъдеще.